kardosdrur/scandi-wiki huggingface dataset:
Sveg

Sveg er et byområde og hovedby i Härjedalens kommun, beliggende i landskapet Härjedalen  i Jämtlands län i Sverige. Sveg ligger ved elven Ljusnan og vest for byen ligger den opstemmede sø Svegssjön. Med sine 2.547 (2010) indbyggere er Sveg den største by i Härjedalen og den fjerdestørste i Jämtlands län. Ulvkälla som ligger syd for Ljusnan  regnes ikke som en del af Sveg.

Eksterne kilder og henvisninger

Byer i Härjedalens kommun
Hans Matthison-Hansen

Hans Matthison-Hansen (6. februar 1807 i Flensborg-Sønderhulvej – 7. januar 1890 i Roskilde) var en dansk organist, komponist og maler.

Matthison-Hansen viste tidligt kunstneriske anlæg, ligeligt delt mellem musik og billedkunst. 16 år gammel kom han til København og blev elev på Kunstakademiet med Eckersberg som lærer. Efter et par års studier som maler vandt dog hans musikalske natur mere og mere frem, og under påvirkning af de musikalske kredse, hvor han jævnlig færdedes blandt andet som kvartetspiller, og af Kuhlau og Weyse, besluttede han sig til at koncentrere sig om en musikalsk karriere. Særlig lagde han sig efter orgelspil, og allerede 1832 skaffede Weyse ham den meget eftertragtede post som domorganist i Roskilde, en stilling han beklædte til sin død.

Han udviklede sig her til en betydelig orgelspiller, særlig i den fri fantasi og improvisation, hvor hans fantasifulde naturel uhindret kunne komme til gennembrud. Som sådan vakte han megen opmærksomhed på en række koncertrejser, han i årenes løb foretog dels til Norge og Sverige, dels til Tyskland og London. I 1857 blev han Ridder af Dannebrog og i 1869 titulær professor

Han var far til blandt andre orgelvirtuosen og komponisten Gottfred Matthison-Hansen og organisten og komponisten Waage Weyse Matthison-Hansen, der efterfulgte sin far på posten som organist i Roskilde.

Musik (ikke komplet) 
Matthison-Hansens musikalske produktion består mest af kirkelige værker, orgelmusik og korværker. Dog er nogle af orgelværkerne snarest koncertmusik (symfonierne og fantasierne)

 6 orgelsymfonier
 6 orgelfantasier
 50 præludier (orgel)
 12 postludier (orgel)
 Koncertallegro (orgel)
 Den østrigske nationalsang (introduktion tema og variationer – efter Haydn)
 God Save the Queen (introduktion tema og variationer)
 Koral af J.A.P. Schulz (introduktion tema og variationer)

 Nogle sørgemarcher

 Johannes’ Aabenbaring (oratorium for soli, kor og orkester)
 Den stille lørdag (oratorium)
 Davids 130. salme (soli, kor og orkester)
 2 påskekantater
 Martin Luther (blandet kor)
 2 Kyrie eleison (solo og orgel)
 Vater unser (blandet kor og orgel)
 Ved Dødens Komme (tekst: Johannes Ewald – blandet kor og orgel)
 nogle motetter (blandet kor)

 en række salmemelodier, åndelige sange og romancer
 Sonate for Klaver og Horn eller Bratsch
 3 strygekvartetter

Referencer

Eksterne henvisninger

Litteratur 
 Steen Kaargaard Nielsen & Claus Byrith, Danmarks første lydoptagelser : Edisons fonograf i 1890'ernes København, , s. 219-220.

Komponister fra Danmark
Organister fra Danmark
Kirkemusikkomponister
Riddere af Dannebrog
Danskere i 1800-tallet
Personer fra Flensborg
Malere fra Danmark
Orgelkomponister
Titulære professorer fra Danmark
Hans
Ruben-samlingen - Danmarks første lydoptagelser
Koleraepidemien i København 1853

Koleraepidemien i København 1853 var et epidemisk udbrud af kolera i hovedstaden. Koleraen brød ud 11. juni 1853 og varede indtil oktober måned samme år. Henved 4.737 mennesker døde af sygdommen under epidemien.

Forløb
Fagfolk med indsigt i hygiejne havde allerede i 1840'erne advaret om, at hovedstadens sanitære installationer var i dårlig stand og ufyldestgørende i forhold til byens behov. Samtidig var voldene en snærende binding for byens ekspansion. Familier var stuvet sammen i bag- og sidehuse, flere familier i samme lejlighed; i 1853 boede der 220.000 mennesker i Indre by.  I gaderne flød affald og ekskrementer, og byen savnede egentlige kloakker. Drikkevandet var urent overfladevand tilført gennem udhulede træstammer fra de omkringliggende søer, og renovationen ("natmændene") var usystematisk og lemfældig. 

Lægerne var magtesløse. De brugte de sædvanlige udtømmende midler (åreladning, lavement, opkastning), der i mange tilfælde kun forværrede tilstanden. En gruppe unge læger tog initiativ til at visitere de hårdest ramte kvarterer og yde hygiejnisk rådgivning, og de værst ramte familier blev udflyttet til store teltlejre på Københavns vold, ligesom der oprettedes bespisning for de fattigste. Det var i fattigkvartererne, at sygdommens slog hårdest til.

Epidemien ebbede ud i oktober 1853. Der var blevet anmeldt 7.219 tilfælde, hvoraf 4.737 (65,6%) havde dødelig udgang.  Fra København blev smitten spredt til provinsen, hvor 24 byer blev angrebet med 1.951 døde som resultat.

Eftertid 

Mange af de døde blev kørt på kærrer fra København op til Tårbæk. Her byggede man et kapel og begravede de mange mennesker i en massegrav inde i Jægersborg Dyrehave. For at undgå spredning af smitte fra gravene, plantede man den engriflede tjørn, der med sine sylespidse lange torne holdt folk og dyr væk fra gravene. 

Epidemien var den centrale årsag, der udløste voldenes fald 1856. Andre følger var oprettelsen af Lægeforeningens Boliger på Østerfælled, og oprettelsen af Københavns Vandforsyning i 1859.

Da Kapelvejens skole blev opført i 1879 i Kapelvej 42, skete det efter en ophedet debat om placeringen så tæt på kolerakirkegården. 

Epidemien omtales i Vilhelm Bergsøes hovedværk Fra Piazza del Popolo.

Kendte ofre 
 Frederik Clauson-Kaas, hofmarskal
 C.W. Eckersberg, maler
 P.C. Hagemann, arkitekt
 Carl Henckel, litograf
 Frantz Christopher von Jessen, overpostmester
 Jens Christian Frederik Krætzmer, organist
 Carl Løffler, maler
 Jacob Ræder, officer
 Adolph Schätzig, fotograf
 Caspar Johannes Boye, præst og salmedigter

Kendte læger og andre skikkelser under epidemien 
 Arveprins Ferdinand
 Nicolai Gottlieb Blædel
 Peter Ludvig Panum
 Ilia Fibiger

Referencer 

 "Kapitler af dansk medicinhistorie", et projekt af Danmarks Natur- og Lægevidenskabelige Bibliotek, DNLB, og Medicinsk-Historisk Museum, MHM.

Eksterne henvisninger 
 Portrætter af verdens 12 farligste bakterier

København i 1800-tallet
Begivenheder i 1853
Epidemier
Danmark i 1800-tallet
Claus Hørlykke Toksvig

Claus Toksvig (født 26. oktober 1977, Herning), dansk cykelrytter som startede sin karriere i Hobro CK i midten af halvfemserne.
Trods den sene start, opnåede han hurtigt at træde ind i den danske amatørelite.
Dette medførte at han herefter (1999) skiftede til Herning Cykle Klub, som også var hans hjemby. I 2001 måtte Claus Toksvig stoppe karrieren på grund af vedvarende knæproblemer.

Efter nogle år, ude af cykelsporten, indtrådte Claus Toksvig igen, som leder og træner i Herning CK, hvor hans fokus herefter har lagt på udviklingen og træningen af juniortalenter.

Mandlige cykelryttere fra Danmark
Personer fra Herning
Mogens Hornslet

Mogens Hornslet (født 9. marts 1933, død 20. juni 2020) var en dansk jurist, statsadvokat og højesteretsdommer.

Hornslet, der var søn af tidligere drabschef ved Københavns Politi, Knud Hornslet, blev cand.jur. fra Københavns Universitet i 1955. Han fik som nyuddannet job i Justitsministeriet, hvor han blev kontorchef i 1968. I 1973 blev han udnævnt til statsadvokat. I 1978 blev han dommer ved Østre Landsret og fra 1984 til 2003 var han dommer ved Højesteret. Han gik på pension i 2003, men medvirkede siden ved voldgiftssager fra Voldgiftsnævnet for Bygge- og Anlægsvirksomhed, ligesom han indtil 2006 var næstformand i Afskedigelsesnævnet, som baserer sig på DA og LO's hovedaftale. Tidligere har han været formand for Arbejdsretten.

Mogens Hornslet var leder af Undersøgelsesretten vedrørende Tamilsagen, der var aktiv fra 1990 til 1992. Hornslets rapport førte til, at statsminister Poul Schlüter (K) trådte tilbage. I 1998 var han retsformand i den såkaldte grundlovssag. Dommen i sagen fastslog, at den danske regering ikke overtrådte Grundloven, da den underskrev Maastrichttraktaten.

Jurister fra Danmark
Personer i Kraks Blå Bog (afdøde)
Personer fra København
Minato Namikaze

Minato Namikaze (波風 ミナト, Litt: Namikaze Minato) er en fiktiv karater fra serien Naruto – den 4. hokage af Konoha, også kendte som "Konoha gule lyn" og far til Naruto Uzumaki.

Biografi 
Ifølge dem der kendte Minato var han et talentfuld ninja. Han bestod akademiet da han blev 10 og kom i lære hos Jiraiya, hvor han lærte at bruge sine evner. Jiraiya blev hurtigt imponeret over Minato og besluttede sig, at lære ham alt hvad han vidste, så som "Hidkaldelses teknikken”. Minato mestrede hurtigt teknikken og blev den eneste person der fuldt kunne kontrollere Gamabunta (den største frø), som end ikke hans lærer eller søn kunne (ind til videre). Hans talent udviklede sig yderligere og han udviklede sine egne jutsuer, så som Rasengan og Den Flyvende Tordengud teknik.
Efter han var blevet Jonin fik Minato sit eget hold, bestående af Kakashi Hatake, Rinn og Obito Uchiha. Sammen med Kakashi, steg Minatos berømmelse gennem Den Tredje Store Shinobi Krig, hvor han blev kendt som ”Konoha’s gule lyn”.

Da Kakashi blev Jonin gav Minato ham en unik kunai, mærket med Den Flyvende Tordenguds rejsemærke. Kort efter blev holdet informeret om deres næste mission; ødelægge en bro som støttede Sten ninjaerne. Her tog Kakashi Minatos plads som leder, da Minato selv skulle til slagmarken, hvor han besejrede et stort antal af Iwagakure ninjaer ene mand. Hans hold blev i mellemtiden splittet, da Kakashi og Obito blev uenige om lederposten, hvilket ledte dem i en fælde. Rinn blev fanget og i forsøget på at rede hende måtte Obito ofre sit liv. Før han døde blev Kakashis venstre øje beskadiget men på sit dødsleje gav Obito hans Sharingan øje til ham. Straks efter måtte Kakashi bruge kunaien Minato gav ham mod nogle Iwagakure ninjaer, hvilket aktiverede en alarm hos Minato der kom dem til undsætning, dog for sent for Obitos vedkommende. 

Efter krigen blev Minato valgt af Hiruzen Sarutobi, den tredje hokage, til at lede Konoha som den fjerde hokage. På grund af dette valgte Orochimaru at forlade byen i raseri.
Mens Minato var sammen med Kushina Uzumaki, viste Jiraiya Minato en bog han var i gang med at skrive, hvor der optrådte en fiktiv person – Naruto. Inspireret af navnet, navngav Minato sin ufødte dette Naruto, selvom Jiraiya mente det var et ubrugeligt navn. Kushina syntes dog også om det og Jiraiya kunne ikke gøre nogen indsigelse. Men i øjeblikket Naruto blev født, angreb Den Nihalede Ræv Konoha og Minato styrtede til byens undsætning, hvor han sammen med Gamabunta, den største af frøerne fra hidkaldelses jutsu’en, mødte rævedemonen ansigt til ansigt. Da Minato indså, at kampen ingen steder førte, måtte han udføre det ultimative offer – han måtte bruge Den Døde Demons Besejling, hvor han indsatte bæstet i hans nyfødte søn, i bytte for hans eget liv. Hans sidste døende ønske var, at Naruto skulle ses som en helt der opbevarer af ræven, hvilket desværre ikke blev æret af mange, på nær Hiruzen Sarutobi, Iruka Umino og få andre ninjaer fra Den Tredje Store Shinobi Krig.

Figurer fra Naruto
Ole Dall

Ole Dall (født 27. september 1958 i Kyndeløse) er dansk journalist, der siden 1992 har været chefredaktør på Skive Folkeblad. 

Ole Dall blev uddannet journalist i 1984 og blev først ansat på Fyens Stiftstidendes Christiansborg-redaktion. 1.november 1984 blev han ansat på Berlingske Tidendes Christiansborg-redaktion, hvor han fra 1988-1992 var leder af redaktionen. Siden 1992 har han været chefredaktør for Skive Folkeblad, der har et socialt-liberalt grundlag. Den 1. oktober 2020 blev Skive Folkeblad en del af Mediehusene Midtjylland, der på dagbladsfronten også tæller Herning Folkeblad og Midtjjyllands Avis. Ole Dall er medforfatter til debatbøgerne "Pressens syv dødssynder" og "I konkurrence med staten" – begge udgivet af Danske Dagblades Forening. Han var medforfatter af bogen "Arvefjender" om store lokalopgør i fodboldverdenen. Ole Dall, der er begejstret for Skotland og passioneret Celtic-tilhænger, skrev om det legendariske Celtic-Rangers fænomen i bogen.

Ole Dall bor i Skive, er gift med Bente Dall, og de har to børn.

Journalister fra Danmark
Chefredaktører fra Danmark
Debattører fra Danmark
Politikere fra Det Radikale Venstre
Journalister ved Berlingske
Morbid Fascination of Death

Morbid Fascination of Death er det tredje studiealbum fra det norske black metal-band Carpathian Forest. Det blev udgivet i 2001.

Spor 
"Fever, Flames and Hell" – 2:31
"Doomed to Walk the Earth as Slaves of the Living Dead" – 3:12
"Morbid Fascination of Death" – 2:28
"Through Self-Mutilation" – 2:58
"Knokkelmann" – 3:42
"Warlord of Misantrophy" – 2:43
"A World of Bones" – 4:43
"Carpathian Forest" – 2:06
"Cold Comfort" – 5:08
"Speechless" – 3:27
"Ghoul" – 3:40 (Mayhem Cover)
"Nostalgia" – 9:34 (Demo Version)

Eksterne henvisninger 
 

Album fra 2001
Carpathian Forest-album
Black metal-album
Hans Christian Cornelius Mortensen

Hans Christian Cornelius Mortensen,også kaldet Fugle-Mortensen (27. august 1856 i Jonstrup – 7. juni 1921 i Viborg) var en dansk ornitolog. Han var den første i verden til systematisk at bruge ringmærkning af fugle til videnskabeligt formål.

Hans Chr. C. Mortensen blev født i Jonstrup på Sjælland. Han blev student i 1874 og forsøgte sig derefter både med det teologiske og medicinske studium samt med zoologistudiet uden at fuldføre nogen af dem. Til trods herfor blev han ansat som lærer ved forskellige skoler i Københavnsområdet, og i 1888 kom han til Viborg Katedralskole som adjunkt. Her blev han senere udnævnt til overlærer (lektor). Han giftede sig i 1891 med lærerkollegaen Ingeborg Cathrine Lemming.

Hans første forsøg med ringmærkning fandt sted med stære i 1899. Mortensen opfandt en såkaldt stærenapper, et fangstapparat, som gjorde, at han så at sige fik stærene serveret på sit skrivebord. Det huskedes også i  lang tid efter, hvorledes han kravlede rundt på Viborgs hustage for at ringmærke byens storke. Han ”frikøbte” ænder, der var fanget i fuglekøjer på Fanø med midler fra Carlsbergfondet, ringmærkede dem og slap dem fri, for på den måde at kortlægge ændernes rejserute.. Fra 1899 til sin død i 1921 ringmærkede han personligt omkring 6000 fugle. 

Sammen med bl.a. Eiler Lehn Schiøler var han medstifter i 1906 af Dansk Ornitologisk Forening.

I 1952 blev der i Viborg afsløret en mindetavle for Hans Chr. C. Mortensen. Tavlen er anbragt på den gamle katedralskoles mur ud mod Latinerhaven. På mindetavlen kan læses et lille vers, som er skrevet af én af Mortensens elever, digteren Johannes V. Jensen: 
                                            
"Hans vid og sindrighed bar frugt

hvorom der går i verden ry.

Han fulgte fuglen på dens flugt,

selv blev han i den stille by."

Hans Christian Cornelius Mortensen er begravet på Viborg Kirkegård.

Litteratur 
 Helmuth Spanggård: Ornitologen Hans Chr. Cornelius Mortensen i Viborg by og egn FØR & NU, bd. VI, Viborg 2001.
 Jesper Bønløkke et al.: Dansk Trækfugleatlas, København 2006.

Noter

Eksterne henvisninger 

 Hans Christian Cornelius Mortensen – ringmærkningens opfinder 
 Ringmærkningen i Danmark: fra Mortensen til nu 
 

Personer fra Viborg
Ornitologer fra Danmark
Lærere fra Danmark
Danskere i 1800-tallet
Danskere i 1900-tallet
Jimmy Snuka

James Reither, (født 18. maj 1943, død 15. januar 2017) bedre kendt under ringnavnet Jimmy "Superfly" Snuka, var en amerikansk wrestler og skuespiller. Han blev født på Fiji og havde igennem sin wrestlingkarriere arbejdet for adskillige wrestlingorganisationer igennem 1970'erne og 1980'erne. Han var bedst kendt for sine optrædener i World Wrestling Federation i 1980'erne, hvor han introducerede en højtflyvende form for wrestling. Han blev den første, der vandt ECW World Heavyweight Championship. Hans søn, James Jr., wrestler i øjeblikket for World Wrestling Entertainment på RAW-brandet under ringnavnet Sim Snuka.

Eksterne henvisninger 

 

Wrestlere fra USA
Tændspole

En tændspole er en komponent til en benzindrevet forbrændingsmotor. Formålet er at skabe en så høj spænding, at der kan skabes en gnist i cylindrenes tændrør.

Tændspolen er en form for transformator, der optransformerer en jævnstrømspuls ved hjælp af elektromagnetisk induktion, hvorved batterispændingen (f.eks 12 volt) i den primære vikling opbygges til en højspænding (over 10kV) i den sekundære vikling. 

Den nødvendige magnetisme opbygges i spolen, mens kontaktsættet (platinerne) i strømfordeleren er lukket. På et bestemt tidspunkt i motorgangen (styret af camvinklen) slippes forbindelsen, og den i spolen oplagrede magnetisme bevirker det høje spændingsstød, der ledes via strømfordelerens rotor til tændrørskablet til det rette tændrør.

I moderne benzinmotorer er såvel platiner som strømfordeler erstattet af halvlederkomponenter, en såkaldt elektronisk tænding.

Transformatorer
Motordele
Elektromagnetiske spoler
Svaneke Is

Svaneke Is er et ismejeri i Svaneke på Bornholm, der producerer flødeis af mælk fra bornholmsk jerseykvæg. Mejeriet åbnede i påsken 2008. Repertoiret er baseret på nordiske frugter og bær, der i vid udstrækning købes fra lokale frugtavlere.

Ismejeriet udvikler, producerer og markedsfører flødeis og sorbet til salg i ismejeriets iscafé og til salg i detailhandel over hele landet. En del af produktionen foregår på Bornholms Andelsmejeri i Klemensker.

Man har været med i initiativer om at fremme lokal produktion af bær og frugter, og har bl.a. fået bornholmske frugtavlere til at plante figen i erhvervsmæssig målestok.

I København har mejeriet åbnet små mejerifilialer i Amager Centret, Tivoli og på Sankt Hans Torv. Tanken her at man også skal kunne vise publikum hvordan isen produceres.

Kilder

Eksterne henvisninger 
 Ismejeriets officielle hjemmeside 

Isproducenter i Danmark
Is
Etableret i 2008
Ismærker
Hubert de Givenchy

Hubert James Marcel Taffin de Givenchy (født 21. februar 1927, død 10. marts 2018) var en fransk greve og grundlægger af modehuset Givenchy. 
Hubert de Givenchy var yngste søn af Lucien Taffin, marquis af Givenchy.

Givenchy åbnede sin første butik i Paris, Frankrig, i 1952.
 
Modehuset tilhører den absolutte elite indenfor haute couture og eksklusive parfumer.

Flere førende designere kører huset videre efter Givenchys pensionering. Bl.a. har John Galliano og Alexander McQueen været chefdesignere.

Referencer 

Modeskabere fra Frankrig
The Crazy Reds

The Crazy Reds er en fodboldfanklub for Vejle Boldklub, der blev stiftet den 18. september 1995.

Formænd 

Oversigt sidst opdateret: 22. juli 2015

Eksterne henvisninger
Officiel hjemmeside

Fodboldfanklubber
Etableret i 1995
Vejle Boldklub
Lee Hsien Loong

Lee Hsien Loong (kinesisk: 李显龙,pinyin: Lǐ Xiǎnlóng), født 10. februar 1952 i Singapore, er en politiker fra Singapore, som siden 12. august 2004 har fungeret som Singapores premierminister. Han er medlem af Singapores dominerende politiske parti People's Action Party. Udover sin funktion som premierminister fungerer han også som landets finansminister. Lee er gift med Ho Ching, som er direktør for det statlige investerings- og finansieringsselskab Temasek Holdings, som kontrolleres af Singapores Finansministerium.

Lee er ældste søn af Singapores første premierminister Lee Kuan Yew og hans hustru Kwa Geok Choo. I sin fars biografi beskrives Lee som en søn, som meget tidligt fulgte i sin fars fodspor. Han indledte sin skolegang på Nanyang Primary School, læste videre på Catholic High School og fortsatte derefter på National Junior College, hvor han i øvrigt lærte at spille klarinet. Han studerede matematik på Trinity College i Cambridge og afsluttede med førstekarakter i matematik og Cambridge Diploma in Computer Science i 1974. Senere gennemførte han en Master of Public Administration (MPA) fra Harvards Kennedy School of Government omkring 1980.

Lee tilsluttede sig i 1971 til Singapore Armed Forces (SAF) og steg hurtigt i graderne og blev landets hidtil yngste brigadegeneral. I 1978 indledte han studier ved US Army Command and General Staff College i Fort Leavenworth. Han afsluttede sin militære karriere i 1984 for at påbegynde en politisk karriere og blev samme år indvalgt i Singapores parlament. Umiddelbart herefter blev Lee af sin far blev udnævnt til handels- og industriminister. I 1986 blev han forfremmet til kredsen af regeringens ledende ministre.

Da Goh Chok Tong afløste Lee Kuan Yew som Singapores premierminister 28. november 1990, blev Lee Hsien Loong udnævnt till vicepremierminister. Han opretholdt sit fokus på økonomien og den offentlige sektor samtidigt med at han forblev på posten som handels- og industriminister frem til 1992.

Lee blev i 1998 udnævnt til formand for Singapores centralbank og han blev finansminister 2001. Gennem Lees 13 år som vicepremierminister havde han betydelig indflydelse på udviklingen i Singapore, specielt inden for økonomiske og sociale områder.

Den 12. august 2004 blev Lee Hsien Loong udnævnt til Singapores premierminister som efterfølger til Goh Chok Tong som overtog posten som formand for centralbanken efter Lee. 

På trods af en umiddelbart glorværdig karriere, har kritikken mod Lee været fremtrædende. Hans far Lee Kuan Yew, Singapores første premierminister og grundlægger af det totalt dominerende People's Action Party, anklages for at agere i kulissen, hvorfra han er med til at sikre familiens jerngreb om den lille bystats politiske og økonomiske struktur. OpenDemocracy kårede i 2006 Lee Hsien Loong som "Verdens værste demokrat, 2006".

Noter og referencer

Eksterne henvisninger 

 Lee Hsien Loong – biografi fra Singapore Governments officielle website
 Profile: Lee Hsien Loong – fra BBC-News, 11. august 2004

Singapores premierministre
VM i banecykling 2009

Verdensmesterskaberne i banecykling 2009 var det 104. VM i banecykling gennem tiden og blev arrangeret af UCI. Mesterskabsstævnet afvikledes i arenaen BGŻ Arena i byen Pruszków i Polen i perioden 25. – 29. marts 2009.

Medaljevindere

Mænd 

{| class="wikitable"
|-
! style="width:100px;"|Disciplin
! style="background:gold; width:150px;"|Guld
! style="background:silver; width:150px;"|Sølv
! style="background:#cc9966; width:150px;"|Bronze
|-
| Sprint
|  Grégory Bauge
|  Azizulhasni Awang
|  Kévin Sireau
|-
| 1000 m
|  Stefan Nimke
|  Taylor Phinney
|  Mohd Rizal Tisin
|-
| Ind. forfølgelsesløb
|  Taylor Phinney
|  Jack Bobridge
|  Dominique Cornu
|-
| Holdforfølgelsesløb
|  M. Færk Christensen Casper Jørgensen Jens-Erik Madsen Alex Rasmussen
|  Jack Bobridge Rohan Dennis Leigh Howard Cameron Meyer
|  Westley Gough Peter Latham Marc Ryan Jesse Sergent
|-
| Holdsprint
|  Grégory Bauge Mickaël Bourgain Kévin Sireau
|  Matthew Crampton Jason Kenny Jamie Staff
|  Rene Enders Robert Forstemann Stefan Nimke
|-
| Keirin
|  Maximilian Levy
|  François Pervis
|  Teun Mulder
|-
| Scratch
|  Morgan Kneisky
|  Angel Dario Colla
|  Andreas Müller
|-
| Pointløb
|  Cameron Meyer
|  Daniel Kreutzfeldt
|  Chris Newton
|-
| Parløb
|  Michael Mørkøv Alex Rasmussen
|  Leigh Howard Cameron Meyer
|  Martin Blaha Jiri Hochmann
|-
| Omnium
|  Leigh Howard
|  Zachary Bell
|  Tim Veldt
|}

Kvinder 

{| class="wikitable"
|-
! style="width:100px;"|Disciplin
! style="background:gold; width:150px;"|Guld
! style="background:silver; width:150px;"|Sølv
! style="background:#cc9966; width:150px;"|Bronze
|-
| Sprint
|  Victoria Pendleton
|  Willy Kanis
|  Simona Krupeckaite
|-
| 500 m
|  Simona Krupeckaite
|  Anna Meares
|  Victoria Pendleton
|-
| Ind. forfølgelsesløb
|  Alison Shanks
|  Wendy Houvenaghel
|  Vilija Sereikaite
|-
| Holdforfølgelsesløb
|  Elizabeth Armitstead Wendy Houvenaghel Joanna Rowsell
|  Lauren Ellis Jaime Nielsen Alison Shanks
|  Ashlee Ankudinoff Sarah Kent Josephine Tomic
|-
| Holdsprint
|  Kaarle McCulloch Anna Meares
|  Victoria Pendleton Shanaze Reade
|  Gintare Gaivenyte Simona Krupeckaite
|-
| Keirin
|  Shuang Guo
|  Clara Sanchez
|  Willy Kanis
|-
| Scratch
|  Y.G. Valdivieso
|  Elizabeth Armitstead
|  Belinda Goss
|-
| Pointløb
|  Giorgia Bronzini
|  Y.G. Valdivieso
|  Elizabeth Armitstead
|-
| Omnium
|  Josephine Tomic
|  Tara Whitten
|  Yvonne Hijgenaar
|}

Kilder / eksterne henvisninger 
 UCI – 2009 Track Cycling World Championships  
 Track Cycling World Championships  
 Tissot timing – UCI Track Cycling World Championships – Official results  

Cykelløb i 2009
2009